Na temelju članka 58. i članka 118. Zakona o odgoju i obrazovanju u osnovnoj i srednjoj školi (NN [87/08](http://www.zakon.hr/cms.htm?id=66), [86/09](http://www.zakon.hr/cms.htm?id=67), [92/10](http://www.zakon.hr/cms.htm?id=68), [105/10](http://www.zakon.hr/cms.htm?id=69), [90/11](http://www.zakon.hr/cms.htm?id=70), [5/12](http://www.zakon.hr/cms.htm?id=71), [16/12](http://www.zakon.hr/cms.htm?id=72), [86/12](http://www.zakon.hr/cms.htm?id=73), [126/12](http://www.zakon.hr/cms.htm?id=182), [94/13](http://www.zakon.hr/cms.htm?id=480), [152/14](http://www.zakon.hr/cms.htm?id=1671), [07/17](http://www.zakon.hr/cms.htm?id=17751),68/18, 98/19, 64/20, 151/22. ), članka 23. i članka 163. Statuta Glazbene škole Zlatka Grgoševića, Sesvete, Školski odbor nakon provedene rasprave na Nastavničkom vijeću, Vijeću roditelja i Vijeću učenika, na sjednici održanoj 27.02.2023. godine donio je

**ETIČKI KODEKS NEPOSREDNIH NOSITELJA**

**ODGOJNO-OBRAZOVNE DJELATNOSTI U**

**GLAZBENOJ ŠKOLI ZLATKA GRGOŠEVIĆA, SESVETE**

 **OPĆE ODREDBE**

**Članak 1.**

Etičkim kodeksom propisuje se skup pravila, odnosno etičkih načela kojih se u radu i ponašanju u Školi i školskom okruženju moraju pridržavati neposredni nositelji odgojno-obrazovne djelatnosti u Glazbenoj školi Zlatka Grgoševića.

Izrazi u ovom Etičkom kodeksu navedeni u muškom rodu neutralni su i odnose se na sve osobe, muškog i ženskog spola.

**Članak 2.**

Etičkim kodeksom uređuju se obveze i prava neposrednih nositelja odgojno-obrazovne djelatnosti (dalje u tekstu: nastavnici i stručni suradnici), odnos nastavnika i stručnih suradnika prema učenicima, odnos nastavnika i stručnih suradnika prema roditeljima, strankama i ostalim radnicima škole, primjereni način ophođenja i odijevanja u Školi, druge odredbe ponašanja u školskom okruženju i neposrednom odgojno - obrazovnom radu te posljedice kršenja ovog Etičkog kodeksa.

**Članak 3.**

Nastavnici i stručni suradnici dužni su u svom radu postupati savjesno i odgovorno prema pravilima struke i u skladu s temeljnim načelima humanosti, moralnosti, ispravnosti te vrijednosti zaštićenih međunarodnim pravom, osobito vodeći računa o pravima djece.

**Članak 4.**

Nastavnici i stručni suradnici trebaju poštivati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima.

**Članak 5.**

Sudionici u odgojno-obrazovnoj djelatnosti trebaju se ponašati u skladu s načelima javnosti i pravednosti isključujući svaku diskriminaciju, zlostavljanje, uznemiravanje ili iskorištavanje. Ne smiju dopustiti da osobni interesi utječu na objektivnost prosuđivanja profesionalnog obavljanja radnih obveza.

**Članak 6.**

Od svih sudionika u odgojno-obrazovnoj djelatnosti očekuje se poštivanje svih pravnih propisa i pravila koji se tiču njihovih obveza. Prema svojim mogućnostima mogu sudjelovati u izvannastavnim aktivnostima i drugim aktivnostima društvene zajednice, ali su obavezni svoj osobni angažman uskladiti s radnim obvezama ne zloupotrebljavajući svoj status i autoritet radi ostvarivanja osobnih interesa.

**Članak 7.**

U postupcima koji se odnose na načela i pravila iz Etičkog kodeksa ili su u svezi s njim, zainteresiranim stranama treba omogućiti ravnopravno sudjelovanje u postupku i izjašnjavanje. Sporna pitanja treba rješavati unutar sredine u kojoj je do povrede Etičkog kodeksa došlo, a obraćanje tijelima izvan Škole prakticirati u slučajevima kada je to primjereno i nužno.

**Članak 8.**

Nedopustiv je svaki oblik diskriminacije temeljen na rasi ili etničkoj pripadnosti ili boji kože, spolu, jeziku, vjeri, nacionalnom ili socijalnom podrijetlu, obrazovanju, spolnoj orijentaciji, imovinskom stanju, bračnom ili obiteljskom statusu, obiteljskim obvezama, dobi, tjelesnom izgledu, invalidnosti, genetskom nasljeđu, rodnom identitetu, izražavanju, političkom opredjeljenju i zdravstvenom stanju.

**Članak 9.**

Nedopustivo je bilo koje uznemiravanje između sudionika odgojno-obrazovnog procesa. Uznemiravanjem se smatra neprimjereno ponašanje prema drugoj osobi kojem je cilj povreda osobnog dostojanstva, ometanje u obavljanju radnih zadataka, stvaranje neugodnih i neprihvatljivih radnih okolnosti a posebice onih koji drugu osobu zastrašuju, vrijeđaju i ponižavaju.
Svaka komunikacija, kako verbalna, tako i neverbalna komunikacija nastavnika, učenika i drugih djelatnika Škole treba biti u skladu s njihovim zadaćama i ulogom u ostvarivanju cilja i zadaće odgoja i obrazovanja.

**Članak 10.**

Nedopustivo je bilo kakvo spolno uznemiravanje. Ovakvo uznemiravanje karakterizirano je verbalnim ili fizičkim upućivanjima na aktivnosti spolne naravi drugoj osobi , fizičko napastovanje, neprimjereno iznošenje šala i opaski, ruganja i ismijavanja koja su spolno obojena, pokazivanje i izlaganje spolno uvredljivog i uznemiravajućeg materijala, zahtijevanje spolnih protuusluga.

**Članak 11.**

Izgled, način odijevanja i osobna higijena sudionika odgojno-obrazovnog rada treba imati odgovarajuću razinu dostojanstva i ozbiljnosti.

**Članak 12.**

U Školi se sve djelatnosti trebaju obavljati u skladu s međunarodnim i domaćim standardima za zaštitu okoliša i održivog razvoja zajednice i društva.

**Članak 13.**

Nastavnici i stručni suradnici dužni su čuvati dignitet struke i izvan radnog vremena u školi primjerenim i dostojanstvenim ponašanjem.

**ODNOS NASTAVNIKA I STRUČNIH SURADNIKA PREMA UČENICIMA**

**Članak 14.**

Nastavnici i stručni suradnici dužni su postupati jednako prema svim učenicima bez diskriminacije ili povlašćivanja na temelju rase, boje kože, spola, dobi, nacionalnosti, etničke ili vjerske pripadnosti, socijalnog ili imovnog stanja, obiteljske situacije ili bilo kojoj drugoj osnovi.

**Članak 15.**

Učenike treba odgajati i obrazovati u skladu s temeljnim ljudskim vrijednostima: istine, mira ispravnog postupanja, ljubavi i  nenasilja.

**Članak 16.**

Nastavnici i stručni suradnici trebaju odgajati učenike prema načelu  postizanja  sklada misli, riječi i djela, u čemu trebaju biti primjer i uzor učenicima.

**Članak 17.**

Kod učenika treba poticati slobodan, odgovoran i ozbiljan pristup učenju uz primjenu najboljih stručnih, profesionalnih i znanstvenih metoda.

Učenike treba motivirati za učenje i druge oblike stvaralaštva, poticati na izražavanje vlastitog mišljenja te kod njih razvijati samopouzdanje.

**Članak 18.**

Nastavnici trebaju biti objektivni i nepristrani pri ocjenjivanju učenika uz obvezu suzdržavanja od svih postupanja kojima bi se određeni učenici preferirali, a kod druge djece stvarao osjećaj manje vrijednosti i ljubomore.

**Članak 19.**

Dužnost je nastavnika i stručnih suradnika uvažavati i prihvaćati učenike s različitim sposobnostima i interesima i omogućiti im odgovarajući  intelektualni, emocionalni, moralni i duhovni razvitak u skladu s njihovim mogućnostima.

**Članak 20.**

Kod učenika treba razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske.

**Članak 21.**

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima, humanosti i čovjekoljublja.

**Članak 22.**

Nužno je izbjegavati svaki oblik fizičkog kontakta s učenicima (npr. zagrljaj, tapšanje po ramenu i sl.) koji nije u službi samog nastavnog procesa.

**Članak 23.**

Zabranjeno je fizičko kažnjavanje učenika te svaka metoda psihološkog pritiska kojom se učenik dovodi u ponižavajući položaj ili se njime stvara osjećaj manje vrijednosti ili povrede dostojanstva učenika.

Zabranjeno je kažnjavanje neposluha učenika udaljavanjem iz razreda, osim ako su udaljeni iz razloga što su upućeni stručnoj službi ili Ravnatelju Škole.

**Članak 24.**

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, nastavnik i stručni suradnik dužan je u najkraćem mogućem roku izvijestiti ravnatelja Škole, koji je o tome obvezan izvijestiti nadležne institucije.

**Članak 25.**

U obavljanju odgojno-obrazovne struke nastavnici i stručni suradnici dužni su osobito brižno postupati sa svim informacijama kojima raspolažu o učenicima ili njihovim obiteljima uz obvezu da svi ti podaci predstavljaju profesionalnu tajnu.

Dužnost čuvanja službene i profesionalne tajne obvezuje i nakon prestanka rada u Školi , osim u situacijama kada je to odredbama posebnih zakona propisano, odnosno u postupcima pred nadležnim tijelima.

 **ODNOS NASTAVNIKA I STRUČNIH SURADNIKA PREMA RODITELJIMA I SKRBNICIMA**

**Članak 26.**

Nastavnici i stručni suradnici trebaju imati suradničke i suodgovorne odnose s roditeljima odnosno skrbnicima učenika.

**Članak 27.**

Na zamolbu ili zahtjev roditelja ili skrbnika učenika, dužni su ga primiti na razgovor te saslušati ako se time ne remeti redoviti nastavni proces.

U vrijeme predviđeno za informacije, nastavnik je dužan biti dostupan svim roditeljima zainteresiranima za razgovor.

**Članak 28.**

Odnos nastavnika i stručnog suradnika prema roditeljima ili skrbnicima treba biti tolerantan uz obvezu uvažavanja stavova roditelja ili skrbnika, vodeći računa o dobrobiti djeteta.

**Članak 29.**

Nastavnici su dužni izvješćivati roditelje o uspjehu učenika, ponašanju i aktivnostima učenika te izostancima s nastave.

**ODNOS NASTAVNIKA I STRUČNIH SURADNIKA PREMA STRANKAMA I DRUGIM RADNICIMA ŠKOLE**

**Članak 30.**

Odnos nastavnika i stručnih suradnika prema radu i radnim obvezama mora biti stručan i profesionalan.

**Članak 31.**

Međusobni odnos nastavnika treba biti suradnički, temeljiti se na međusobnom poštovanju, kolegijalnosti, uvažavanju, međusobnoj pomoći i suradnji te profesionalnoj i ljudskoj solidarnosti.

**Članak 32.**

Nastavnici i stručni suradnici dužni su uzdržavati se od ponašanja kojima mogu povrijediti stručni ugled ili način rada drugog nastavnika, stručnog suradnika ili drugog radnika škole.

Kod ukazivanja na određena postupanja ili ponašanja drugih nastavnika, stručnih suradnika, odnosno ostalih radnika Škole treba postupati korektno i obazrivo, pazeći da se primjedbom ili kritikom ne povrijedi ugled ili dostojanstvo osobe na čiji se rad ili postupanje ukazuje.

**Članak 33.**

Prema strankama nastavnici i stručni suradnici obvezni su ponašati se kulturno i susretljivo  i dati im svaku informaciju kojom raspolažu, odnosno uputiti ih nadležnoj osobi ili tijelu.

**Članak 34.**

Ophođenje s učenicima, roditeljima, radnicima škole te svim drugim osobama s kojima nastavnici i stručni suradnici svakodnevno komuniciraju treba biti kulturno, uljudno i na razini profesije koju obavljaju.

 **ETIČKO POVJERENSTVO**

**Članak 35.**

U Glazbenoj školi Zlatka Grgoševića osniva se Etičko povjerenstvo kojeg čine 3 člana: dva iz redova Nastavničkog vijeća, a jedan iz redova Vijeća roditelja.

Članove Etičkog povjerenstva imenuje ravnatelj na prijedlog Nastavničkog vijeća, odnosno Vijeća roditelja, na rok od dvije godine.

**Članak 36.**

Etičko povjerenstvo daje mišljenje o tumačenju i primjeni odredbi Etičkog kodeksa, te mišljenje u sukladnosti određenog djelovanja ili ponašanja s načelima Etičkog kodeksa.

**Članak 37.**

Postupak pred Etičkim povjerenstvom pokreće se na pisani zahtjev za davanje mišljenja o sukladnosti određenog djelovanja ili ponašanja s načelima Etičkog kodeksa. Zahtjev za davanje mišljenja Etičkom povjerenstvu podnosi ravnatelj po vlastitoj inicijativi, ili na zahtjev zaposlenika, ili upravljačko tijelo Škole na prijedlog zaposlenika ako se zauzme stav da je to potrebno.

**Članak 38.**

Zahtjev za davanje mišljenja mora biti određen i mora se navesti konkretan slučaj i djelovanje za čiju sukladnost s Etičkim kodeksom se traži mišljenje. Etičko povjerenstvo može zatražiti dodatna pojašnjenja i argumente od zainteresiranih osoba.

**Članak 39.**

Etičko povjerenstvo daje pisano mišljenje podnositelju zahtjeva u roku 15 dana od primitka zahtjeva na temelju navoda i podataka iz zahtjeva, priloga, razjašnjenja i dodatnih argumenata o sukladnosti s načelima Etičkog kodeksa.

**Članak 40.**

Ako povjerenstvo zaključi da ne može na temelju zahtjeva i drugih podataka donijeti mišljenje ili je u nemogućnosti dati mišljenje, najstariji član povjerenstva dužan je u roku od 15 dana od primitka zahtjeva o tome obavijestiti podnositelja zahtjeva uz objašnjenje zašto nije doneseno mišljenje povjerenstva.

**JAVNO NASTUPANJE RADNIKA**

**Članak 41.**

Nastavnici i stručni suradnici prilikom javnih nastupa, u kojima predstavljaju Školu, mogu iznositi isključivo stajališta Škole u skladu s dobivenim ovlastima i svojim stručnim znanjem.

Nastavnici i stručni suradnici kod javnih nastupa u kojima ne predstavljaju Školu, a koji su tematski povezani sa Školom, dužni su naglasiti da iznose svoje osobno stajalište.

**OSTALE ODREDBE**

**Članak 42.**

Sve navedene odredbe ovog Etičkog kodeksa u jednakopravnoj mjeri odnose se i na online okruženje.

**Članak 43.**

Osobni izgled nastavnika i stručnih suradnika mora biti ozbiljan i služben.
Odjeća nastavnika i stručnih suradnika treba biti čista, uredna, primjerena pozivu koji obavljaju.

**Članak 44.**

Dužnost je nastavnika i stručnih suradnika ukazivati na neprimjerene postupke ili postupanja glede nepoštovanja odredbi ovoga Kodeksa ili druga neprimjerena ponašanja, vodeći računa da se to izvrši na način kojim neće biti povrijeđeno dostojanstvo osobe koju se upozorava na takva štetna ponašanja.

**Članak 45.**

Zabranjena su sva neprihvatljiva ponašanja: diskriminacija, uznemiravanje, spolno ili verbalno uznemiravanje, uzimanje alkoholnih napitaka, pušenja ili konzumiranja opojnih sredstava.

Povreda odredbi ovog Etičkog kodeksa smatra se lakšom ili težom povredom profesionalnih obveza, za koje osoba treba odgovarati u skladu sa zakonskim odredbama.

**Članak 46.**

Etičkog kodeksa dužni su pridržavati se svi nastavnici i stručni suradnici koji su na dan stupanja na snagu ovog Kodeksa u radnom odnosu u Školi.

Svaki novi nastavnik i stručni suradnik prije sklapanja Ugovora o radu dužan je upoznati se s odredbama ovog Etičkog kodeksa i pridržavati ih se u radu.

**Članak 47.**

Ovaj Etički kodeks objavljuje se na oglasnoj ploči Škole te na mrežnim stranicama Škole.

**PRIJELAZNE I ZAVRŠNE ODREDBE**

**Članak 48.**

Ovaj Etički kodeks stupa na snagu danom objavljivanja na oglasnoj ploči Škole.

**Članak 49.**

Stupanjem na snagu ovog Etičkog kodeksa prestaje vrijediti Etički kodeks od 29.12.2016. godine, KLASA: 003-05/16-01/08, URBROJ: 251-301-01-16-1.

Klasa: 011-03/23-02/2

Urbroj: 251-261-23-1

U Sesvetama, 27.01.2023. god.

Predsjednik Školskog odbora

Igor Grgurić, prof.